ເອກ​ອັກ​ຄະ​ລັດ​ຖະ​ທູດ ສະ​ຫະ​ລັດ ປະ​ຈຳ ຣັດ​ເຊຍ ຄົນ​ໃໝ່ ຫາ​ລື ກ່ຽວ​ກັບ ສະ​ພາບ​ຂອງສາຍ​ພົວ​ພັນ ​ສອງ​ປະ​ເທດ ກັບ​ຄູ່​ຮ່ວມ​ຕຳ​ແໜ່ງ
ຄວາມ​ຈຳ​ເປັນ​ສຳ​ລັບ​ການ​ພົວ​ພັນ​ດ້ານ​ວິ​ຊາ​ການ​ກັບ​ ຣັດ​ເຊຍ ແມ່ນ​ສຳ​ຄັນ​ຕໍ່​ຜົນ​ປະ​ໂຫຍດ​ຂອງ​ປະ​ເທດ​ຂອງ​ພວກ​ເຮົາ​ຄື​ທີ່​ເຄີຍ​ເປັນ​ມາ.
ເອກອັກຄະລັດຖະທູດ ສະຫະລັດ ປະຈຳ ຣັດເຊຍ ຄົນໃໝ່ ທ່ານ ຈອນ ຊັລລີວານ ໄດ້ພົບປະກັບຄູ່ຮ່ວມຕຳແໜ່ງຂອງທ່ານຈາກ ຣັດເຊຍ, ທ່ານ ອານາໂຕລີ ແອນໂຕນອຟ ໃນນະຄອນຫຼວງ ວໍຊິງຕັນ ສະຖານທູດ ຣັດເຊຍ ໄດ້ກ່າວໃນຖະແຫຼງການສະບັບນຶ່ງລຸນຫຼັງການພົບປະກັນໃນວັນທີ 30 ທັນວາທີ່ຜ່ານມາວ່າ “ທັງສອງຝ່າຍໄດ້ແລກປ່ຽນວິໄສທັດ ກ່ຽວກັບ ສະຖານະພາບໃນປັດຈຸບັນ ແລະ ການຄາດຫວັງທີ່ຈະພັດທະນາສາຍພົວພັນຂອງ ຣັດເຊຍ ແລະ ສະຫະລັດ ໃນອະນາຄົດ ” ທ່ານ ຊັລລີວານ, ຜູ້ທີ່ໄດ້ຮັບໃຊ້ໜ້າທີ່ໃນລັດຖະບານສອງໄໝທີ່ຜ່ານມາ ແລະ ໄດ້ເປັນພັນທະມິດທີ່ໃກ້ຊິດຂອງລັດຖະມົນຕີການຕ່າງປະເທດ ທ່ານ ໄມຄ໌ ພອມພຽວ ນັ້ນ, ໄດ້ຮັບການຢືນຢັນໂດຍສະພາສູງໃນວັນທີ 12 ທັນວາທີ່ຜ່ານມາ ທ່ານໄດ້ສາບານຕົນເຂົ້າຮັບຕຳແໜ່ງໃນວັນທີ 23 ທັນວາ ທ່ານ ຊັລລີວານ, ໃນຖານະເປັນຮອງລັດຖະມົນຕີການຕ່າງປະເທດໃນລັດຖະບານຂອງປະທານາທິບໍດີ ດໍໂນລ ທຣຳ ນັ້ນ, ໄດ້ມີສ່ວນຮ່ວມໃນການພັດທະນານະໂຍບາຍ ສະຫະລັດ ກ່ຽວກັບ ຣັດເຊຍ, ນຳໜ້າການເຈລະຈາປາບປາມລັດທິກໍ່ການຮ້າຍກັບ ມົສກູ ໃນເດືອນກໍລະກົດທີຜ່ານມາ, ແລະ ໄດ້ມີສ່ວນຮ່ວມໃນການເລີ່ມຄືນການເຈລະຈາ ກ່ຽວກັບ ບັນຫາຄວາມປອດໄພຢ່າງກວ້າງຂວາງ ທ່ານຍັງໄດ້ເປັນລັດຖະມົນຕີວ່າການກະຊວງການຕ່າງປະເທດໄລຍະສັ້ນເຊັ່ນກັນ ລຸນຫຼັງການລາອອກຈາກຕຳແໜ່ງຂອງທ່ານ ເຣັກສ໌ ທິລເລີສັນ ໃນລະດູບານໃໝ່ຂອງປີ 2018 ໃນຖານະເປັນເອກອັກຄະລັດຖະທູດນັ້ນ, ທ່ານ ຊັລລີວານ ໄດ້ສືບທອດຕຳແໜ່ງຂອງທ່ານ ຈອນ ຮັ້ນສແມນ ຈູເນຍ, ຜູ້ທີ່ໄດ້ລາອອກໃນເດືອນສິງຫາທີ່ຜ່ານມາ ໃນລະຫວ່າງໃຫ້ການຢືນຢັນຕຳແໜ່ງຂອງທ່ານໃນເດືອນທັນວານັ້ນ, ທ່ານ ຊັລລີວານ ໄດ້ກ່າວວ່າ “ສາຍພົວພັນຂອງພວກເຮົາກັບ ຣັດເຊຍ ໄດ້ໄປຮອດຈຸດເສື່ອມເສຍຫຼັງຈາກສົງຄາມເຢັນ”, ແລະ ໄດ້ໄລ່ຕົວຢ່າງຫຼາຍອັນ ກ່ຽວກັບ “ການກະທຳທີ່ອັນຕະລາຍຂອງ ຣັດເຊຍ” ທີ່ໄດ້ເຮັດໃຫ້ສາຍພົວພັນຕຶງຄຽດ ໃນນັ້ນທ່ານໄດ້ກ່າວວ່າມີ “ການພະຍາຍາມທີ່ຈະແຊກແຊງໃນການເລືອກຕັ້ງຂອງພວກເຮົາ ແລະ ພັນທະມິດຂອງພວກເຮົາ, ລ່ວງລະເມີດຄວາມເອກະພາບຂອງເຂດແດນ ແລະ ອຳນາດອະທິປະໄຕຂອງ ຢູເຄຣນ ແລະ ປະເທດ ຈໍເຈຍ, ໃຊ້ອາວຸດທຳລາຍລ້າງໃນການພະຍາຍາມທີ່ຈະລອບສັງຫານປະຊາຊົນຂອງເຂົາເຈົ້າໃນຕ່າງປະເທດ, ລະເມີດສົນທິສັນຍາກຳລັງນິວເຄລຍໄລຍະປານກາງ, ແລະ ລະເມີດສິດທິມະນຸດພື້ນຖານຕໍ່ປະຊາຊົນຂອງເຂົາເຈົ້າ ” ແນວໃດກໍຕາມ, ທ່ານໄດ້ກ່າວຕື່ມວ່າ, “ຄວາມຈຳເປັນສຳລັບການພົວພັນດ້ານວິຊາການກັບ ຣັດເຊຍ ແມ່ນສຳຄັນຕໍ່ຜົນປະໂຫຍດຂອງປະເທດຂອງພວກເຮົາຄືທີ່ເຄີຍເປັນມາ ”